સબ ટીવી પર આવેલી સિરિયલ ‘F.I.R’ માં ઇન્સપેક્ટર ચંદ્રમુખી ચૌટાલાનું પાત્ર ભજવનાર કવિતા કૌશિક તેના બેસ્ટ ફ્રેન્ડ રૉનિત બિસ્વાસ સાથે ૨૭ જાન્યુઆરીએ લગ્ન કરી રહી છે. તેઓ કેદારનાથમાં આવેલા શિવ મંદિરમાં ફક્ત ફૅમિલીની હાજરીમાં લગ્ન કરશે. આ સમાચાર કવિતાએ તેના મિત્રોને મેસેજ કરીને જણાવ્યા હતા. આ મેસેજમાં કવિતાએ લખ્યું હતું કે ‘હેલો, તમારી સાથે શૅૅર કરવા માટે મારી પાસે એક સારા સમાચાર છે. હું મારા બેસ્ટ ફ્રેન્ડ રૉનિત બિસ્વાસ સાથે ૨૭ જાન્યુઆરીએ લગ્ન કરીને મિસિસ બિસ્વાસ તરીકે નવું જીવન શરૂ કરવા જઈ રહી છું. આ મહત્વનો નિર્ણય બે દિવસ પહેલાં જ લેવામાં આવ્યો છે. અમે કેદારનાથમાં આવેલા શિવ મંદિરમાં સિમ્પલ લગ્ન કરી રહ્યાં છીએ. અમે કોઈ કાર્ડ નથી છપાવ્યાં કે પછી કોઈને પણ આમંત્રણ નથી આપ્યું. હિમાલયમાં હાલમાં બરફને કારણે રસ્તાઓ પણ બંધ કરી દેવામાં આવ્યાં છે ત્યારે મને ખબર છે કે આવા વાતાવરણમાં તમામ ફૅમિલી અને ફ્રેન્ડ્સને લઈને ન જઈ શકાય. તેથી ફક્ત ૧૫ વ્યક્તિ જ આ લગ્નમાં હાજર રહેશે. એવી આશા રાખું છું કે તમે તમારા આર્શીવાદ અને પ્રેમ અમને આપશો. ૨૩ અને ૨૪ જાન્યુઆરીએ અમે મારા ઘરે હલદી અને મેંદી સેરેમનીનું આયોજન કર્યું છે. તેથી તમારી અનુકૂળતાએ પધારવા વિનંતી. ઘરમાં ફૂડ, ગેમ્સ અને શાદીના ઘર જેવી રોનક હશે. તેથી તમે અવશ્ય પધારો એવી આશા રાખું છું. કોઈ પણ ગિફ્ટ લઈને આવવી નહીં, અમને ફક્ત તમારો પ્રેમ જ જોઈએ છે.’